成正仲水鄉秋興寄王履道惠然見示以此謝之
作者：許景衡
朝代：宋

paragraphs: 九河赴滄溟，奔放日洶洶。
霖霪作秋潦，散漫失邱壠。
孤城臨絕島，狂瀾驚四擁。
鳬鷗散凌亂，蛟鰐似矜寵。
微茫天勢平，蕩揺坤軸動。
田家栽一麥，秋稼泥沙壅。
何能憂卒歲，迫此朝夕恐。
孤生寄卑濕，五斗安闒茸。
飽聞達人觀，未作窮途慟。
稍令裨危堤，運土紛接踵。
河伯聊戱劇，爾輩嗟倥偬。
成侯北方秀，筆力千鈞重。
新詩試模寫，氣奪洪濤湧。
英英幕下郎，仡仡山西種。
何當一交鋒，我亦願助勇。